
1. [bookmark: _GoBack]Introducere
În ultimii ani, Uniunea Europeană a ajuns la un punct critic de răscruce ca urmare a schimbărilor geopolitice și a fluctuațiilor comerciale fără precedent de la nivel mondial. Continuarea războiului de agresiune al Rusiei împotriva Ucrainei a evidențiat importanța uriașă a securității energetice și a competitivității în construirea destinului nostru colectiv. Este esențial să ne asigurăm că întreprinderile și cetățenii noștri, indiferent de statul membru în care se află, au acces din abundență la energie curată și accesibilă ca preț produsă în Europa.
Acest lucru poate fi însă realizat doar prin consolidarea infrastructurii noastre energetice, care constituie coloana vertebrală nu numai a sistemului nostru energetic, ci și a Europei înseși. Rețelele sunt esențiale în acest demers. Deoarece fac posibilă circulația eficientă a energiei între statele membre, integrează energia curată mai ieftină și accelerează electrificarea, ele contribuie la scăderea prețului energiei și ajută toți europenii să își permită un trai decent, astfel cum se subliniază în Planul de acțiune al Comisiei pentru energie la prețuri accesibile[footnoteRef:2]. În același timp, ele asigură o aprovizionare sigură și fiabilă și permit țărilor să se sprijine reciproc în perioadele dificile, în conformitate cu obiectivele REPowerEU și facilitând eliminarea treptată a importurilor de energie din Rusia[footnoteRef:3].  [2:  EUR-Lex - 52025DC0079 - RO - EUR-Lex.]  [3:  REPowerEU.] 

În pofida progreselor înregistrate în baza cadrului juridic actual al UE, avem în continuare prea puțină energie autohtonă și nu am atins nivelul de interconectivitate a statelor membre care să facă posibilă o veritabilă uniune energetică, deoarece mai multe state membre sunt departe de a-și îndeplini ținta de interconectare de 15 % până în 2030. Costul lipsei de acțiune este uluitor: în 2022, combustibilii fosili aveau cea mai mare pondere în consumul de energie disponibilă brută al Uniunii Europene (70 %), iar 98 % din cantitatea totală de petrol și gaze utilizată în statele membre provenea din import[footnoteRef:4]. Din acest motiv, UE este expusă la volatilitatea prețurilor și la riscurile geopolitice. În 2024, Europa a cheltuit aproximativ 375 de miliarde EUR pentru importurile de combustibili fosili[footnoteRef:5]. În contrast puternic, investițiile în energia din surse regenerabile și în rețele rămân relativ scăzute: Europa a cheltuit 117 miliarde USD în 2025, în timp ce China a cheltuit 327 de miliarde USD[footnoteRef:6].  [4:  Renewables, electrification and flexibility - For a competitive EU energy system transformation by 2030 (Surse regenerabile de energie, electrificare și flexibilitate - Pentru o transformare competitivă a sistemului energetic al UE până în 2030) | Publicații | Agenția Europeană de Mediu (AEM), p. 6 și 16.]  [5:  Imports of energy products to the EU down in 2024 - News articles - Eurostat (Importurile de produse energetice în UE au scăzut în 2024 - Articole de știri - Eurostat).]  [6:  China’s energy dominance in three charts (Poziția dominantă a Chinei în domeniul energiei, în trei grafice) | MIT Technology Review.] 

Integrarea insuficientă și investițiile insuficiente în infrastructura noastră energetică au un impact direct asupra facturilor la energie ale cetățenilor europeni și asupra dezvoltării sectoarelor strategice din întreaga UE, cum ar fi industriile „zero net” sau sectorul digital. Rapoartele Draghi și Letta subliniază că, în UE, prețurile energiei electrice continuă să fie de 2-3 ori mai mari decât cele din SUA; în T2 2024, prețurile cu amănuntul ale energiei electrice din UE pentru sectorul industrial au fost de 2,2 ori mai mari decât cele din SUA, de două ori mai mari decât cele din China și de 1,2 ori mai mari decât cele din Japonia (mai mici din punct de vedere istoric)[footnoteRef:7]. În prima jumătate a anului 2025, prețul mediu al energiei electrice pentru consumatorii din UE a variat de la 0,3835 EUR per kWh în Germania la 0,1040 EUR per kWh în Ungaria, iar prețurile energiei electrice pentru consumatorii non-casnici au variat între 0,2726 EUR per kWh în Irlanda și 0,0804 EUR per kWh în Finlanda[footnoteRef:8]. Unul dintre principalele motive ale acestei disparități este nivelul insuficient de integrare și de investiții în infrastructura noastră. Dacă nu acționăm, 45 % din capacitatea de energie electrică necesară la nivel transfrontalier (echivalentul a 41 GW)[footnoteRef:9] va rămâne nerealizată până în 2030, iar energia din surse regenerabile neutilizată poate ajunge până la 310 TWh până în 2040[footnoteRef:10], ceea ce reprezintă aproape jumătate din consumul de energie electrică din 2023.  [7:  Comisia Europeană, Planul de acțiune pentru energie la prețuri accesibile [COM(2025) 79], p. 1. ]  [8:  Electricity price statistics - Statistics Explained - Eurostat (Statistici privind prețul energiei electrice - Statistici explicate - Eurostat).]  [9:  TYNDP 2024 / Infrastructure Gaps Report / Opportunities for a more efficient European power system by 2050 (TYNDP 2024 / Raport privind lacunele în materie de infrastructură / Oportunități pentru un sistem energetic european mai eficient până în 2050). ]  [10:  Electricity and heat statistics - Statistics Explained - Eurostat (Statistici privind energia electrică și termică - Statistici explicate - Eurostat).] 

Pe de altă parte, beneficiile acțiunii sunt clare: o mai bună integrare a pieței ar putea duce la economii anuale de costuri de 40 de miliarde EUR, iar stimularea cu 50 % a comerțului transfrontalier cu energie electrică ar putea crește PIB-ul anual al UE cu aproximativ 18 miliarde EUR până în 2030 (sau 0,1 %[footnoteRef:11]). Până în 2030, ne lipsește o capacitate transfrontalieră de transport al energiei electrice de 88 GW. Investirea a 5 miliarde EUR ar reduce costurile sistemului cu 8 miliarde EUR, creând un câștig economic net de 3 miliarde EUR și evidențiind modul în care dezvoltarea rețelei poate aduce o valoare adăugată reală și economii de costuri pentru europeni[footnoteRef:12].  [11:  IMF Staff Background note on EU Energy Market Integration (Nota de informare a personalului FMI privind integrarea pieței energetice a UE), 17 ianuarie 2025, https://data.consilium.europa.eu/doc/document/ST-5438-2025-INIT/en/pdf, p. 5.]  [12:  TYNDP 2024 / Infrastructure Gaps Report / Opportunities for a more efficient European power system by 2050 (TYNDP 2024 / Raport privind lacunele în materie de infrastructură / Oportunități pentru un sistem energetic european mai eficient până în 2050). ] 

Este așadar imperativ să luăm împreună măsuri decisive pentru a remedia problemele structurale legate de planificarea și implementarea infrastructurii energetice a UE, astfel încât să realizăm cu succes o veritabilă uniune energetică prin care să obținem independența energetică, să ne consolidăm competitivitatea, să stimulăm decarbonizarea și să încurajăm securitatea energetică. Pachetul privind rețeaua europeană prezentat astăzi de Comisie își propune exact acest lucru. În completarea acestor măsuri, inițiativa „Autostrăzi energetice”, lansată în 2025 de președinta von der Leyen în discursul său privind starea Uniunii, urmărește să accelereze progresele în realizarea proiectelor de infrastructură energetică critice și imperios necesare prin acțiuni imediate, asigurându-se că putem valorifica întregul potențial al sistemului nostru energetic pentru a propulsa o Europă mai rezilientă, mai competitivă și mai sustenabilă. 
2. Abordarea blocajelor structurale prin intermediul pachetului privind rețeaua europeană 
A. Construirea unui viitor energetic unificat: consolidarea planificării infrastructurii transfrontaliere la nivelul întregii UE și maximizarea utilizării infrastructurii existente
Cadrul actual de planificare a rețelei, instituit prin Regulamentul TEN-E, a ajutat la obținerea unor progrese semnificative în coordonarea și dezvoltarea proiectelor transfrontaliere de infrastructură energetică. Începând din 2014, 124 de proiecte de interes comun (PIC) și proiecte de interes reciproc (PIR) au primit finanțare de 8,4 miliarde EUR prin MIE, deblocând investiții private în valoare de cel puțin 15,8 miliarde EUR[footnoteRef:13]. Cu toate acestea, este imperativ să se întreprindă demersuri suplimentare pentru a asigura o coordonare fără sincope între nivelurile de guvernanță naționale, regionale și ale UE și între sectoare, astfel încât să se asigure o rețea optimizată și interconectată pe deplin.  [13:  Portofoliul de proiecte al CINEA - Pagina de întâmpinare | Fișa - Qlik Sense.] 

[bookmark: _Hlk216163880]Pentru a înainta pe acest drum, valorificând structurile existente, experiența dobândită până în prezent și cooperarea regională consolidată, trebuie să trecem la un cadru al UE de planificare transfrontalieră a infrastructurii energetice, care să permită o identificare mai coordonată și mai riguroasă a nevoilor, asigurând astfel alinierea proiectelor la obiectivele europene actuale și viitoare. De asemenea, pachetul sprijină o rețea energetică europeană mai bine conectată, consolidând autonomia strategică, securitatea și reziliența Europei și în același timp promovând cooperarea consolidată cu partenerii învecinați din Spațiul Economic European (SEE), Comunitatea Energiei, Parteneriatul estic și vecinătatea sudică. 
În continuarea pachetului propus astăzi, în termen de doi ani de la adoptarea sa, Comisia va elabora un scenariu central cuprinzător la nivelul UE, în concordanță cu obiectivele UE în materie de energie și climă și realizând un sistem eficient din punctul de vedere al costurilor, competitiv și sigur la nivelul UE. Scenariul central se va baza pe contribuțiile statelor membre și ale tuturor părților interesate relevante, ținând seama de sinergiile dintre sectoare. Pe această bază, ENTSO și ENNOH vor identifica apoi nevoile în materie de infrastructură. 
În plus, este necesară o intervenție europeană consolidată atunci când a fost identificată o nevoie de capacitate transfrontalieră, dar nu au fost prezentate propuneri de proiecte relevante pentru realizarea acesteia. Comisia ar trebui să poată iniția un proces de „reducere a decalajelor” bazat pe o cooperare regională solidă, invitând operatorii de sisteme și, ulterior, inițiatorii de proiecte să propună proiecte care să răspundă nevoilor nesatisfăcute.
Pentru a realiza un sistem integrat, este esențială o coordonare mai bună între planificarea națională și cea europeană, întrucât elementele interne ale rețelei influențează semnificativ dezvoltarea infrastructurii transfrontaliere, iar aceasta, la rândul său, se răsfrânge asupra comerțului transfrontalier. Prin urmare, planificarea rețelelor de distribuție trebuie să fie bine coordonată cu planificarea transportului și ar trebui să implice îndeaproape atât publicul, cât și industria, astfel încât viitoarele rețele să fie pregătite pentru a răspunde creșterii producției și cererii de energie electrică. În cooperare cu toate părțile interesate relevante, Comisia va continua să depună eforturi în acest sens în cadrul Planului de acțiune pentru rețele din 2023[footnoteRef:14]. [14:  Rețele, veriga lipsă: un plan de acțiune al UE pentru rețele, COM(2023) 757 final.] 

Între timp, pentru a realiza o tranziție energetică sustenabilă și la prețuri accesibile și a asigura securitatea energetică, este esențial să se utilizeze la maximum infrastructura existentă înainte de a investi în noi capacități. În conformitate cu principiul „eficiența energetică înainte de toate”, este necesar să se stimuleze mai mult adoptarea pe scară mai largă a rețelelor electrice inteligente, a tehnologiilor inovatoare și digitale și a măsurilor de eficientizare a rețelelor, atât la nivel de rețea, cât și la nivelul utilizatorilor, asigurând în același timp o capacitate suficientă a rețelei pentru a satisface cererea suplimentară în timp util. De exemplu, utilizarea tehnologiilor de consolidare a rețelei poate spori capacitatea globală a rețelei în Europa cu 20 % până la 40 % până în 2040 și poate reduce costurile cu 35 % în comparație cu extinderea tradițională a rețelei până în 2040[footnoteRef:15]. Pachetul privind rețeaua europeană propune ancorarea fermă a acestor principii în planificarea rețelei și promovarea proiectelor conexe, alături de extinderea infrastructurii fizice. Platforma Technopedia, lansată recent, prezintă cele mai bune practici în domeniul tehnologiilor inovatoare și de consolidare a rețelei[footnoteRef:16]. De asemenea, Comisia va prezenta anul viitor o foaie de parcurs strategică pentru digitalizare și IA în sectorul energetic, contribuind la extinderea soluțiilor inteligente la nivelul tuturor rețelelor europene. Instrumentele digitale pot contribui la atenuarea volatilității crescute, cauzată în special de integrarea energiei din surse regenerabile. În plus, o infrastructură vastă de date și de cloud poate contribui la consolidarea stabilității rețelei și, prin urmare, va fi luată în considerare în cursul procedurii de planificare. [15:  Raportul ACER de monitorizare a infrastructurii de energie electrică 2024, ACER_2024_Monitoring_Electricity_Infrastructure.pdf.]  [16:  Technopedia OST OSD - Pagina principală. ] 

În plus, pe măsură ce accesul la rețele începe să întâmpine dificultăți în unele state membre, soluțiile creative pot ajuta la eliberarea capacității și la gestionarea listelor de așteptare într-un mod eficient. Orientările privind racordările eficiente la rețea, adoptate astăzi, oferă recomandări și exemple de bune practici pe care statele membre și autoritățile naționale de reglementare le pot aplica pentru a depăși rapid aceste dificultăți și a utiliza cât mai eficient rețelele existente. Printre altele, se recomandă aplicarea principiului „primul pregătit, primul servit”, criterii transparente de maturitate pentru toate cererile de racordare, stabilirea unor jaloane clare pentru realizarea proiectelor, cu sancțiunile aferente pentru neconformitate, precum și efectuarea unei monitorizări și curățări periodice a listei de așteptare pentru racordarea la rețea. 
Ca atare, pachetul privind rețeaua europeană joacă un rol esențial în asigurarea faptului că piața energiei electrice din UE își păstrează soliditatea și eficacitatea. Pachetul consolidează utilizarea eficientă a infrastructurii existente, contribuind astfel la obținerea unei capacități de transport disponibile pentru comerțul interzonal cu energie electrică de 70 %[footnoteRef:17]. În plus, sprijină angajamentul nostru de a îndeplini obiectivul de interconectare electrică de 15 % până în 2030, pregătind totodată demersul de revizuire a Regulamentului privind guvernanța în scopul alinierii la ambiția noastră în materie de climă și energie pentru deceniul următor. [17:  Astfel cum se prevede la articolul 15 alineatul (2) din Regulamentul (UE) 2019/943 privind piața internă de energie electrică, această capacitate minimă trebuie atinsă până la 31 decembrie 2025. ] 

B. Trecerea de la planificare la acțiune: accelerarea realizării proiectelor de infrastructură energetică pe teren
Identificarea nevoilor de infrastructură și a proiectelor reprezintă doar jumătate din călătorie. Chiar și după definirea proiectelor, construcția stagnează adesea din cauza procedurilor îndelungate de autorizare, a neacceptării de către public, a obstacolelor în materie de finanțare sau a dificultăților de partajare a costurilor între statele membre. Toate acestea trebuie abordate simultan cu consolidarea securității și a rezilienței infrastructurii atât împotriva perturbărilor deliberate, cât și a celor accidentale.
În primul rând, procesul lent de autorizare rămâne unul dintre cele mai importante obstacole în calea implementării în timp util a infrastructurii energetice și a producției de energie în UE. În 2023, 26 % din proiectele de interes comun din domeniul energiei electrice au fost întârziate în medie cu 12 luni potrivit ACER, numai procesului de autorizare fiindu-i alocat mai mult de jumătate din calendarul total de implementare a infrastructurii de energie electrică[footnoteRef:18]. În mod similar, termenele de autorizare variază puternic de la un stat membru la altul, acestea fiind în medie de cinci ani în cazul rețelelor de transport[footnoteRef:19], de 4,3 ani în cazul PIC[footnoteRef:20], de până la nouă ani în cazul proiectelor privind energia din surse regenerabile[footnoteRef:21], de 1-7 ani în cazul instalațiilor de stocare[footnoteRef:22] și de până la doi ani în cazul stațiilor de reîncărcare[footnoteRef:23].  [18:  2023_ACER_PCI_Report.pdf.]  [19:  Raportul ACER de monitorizare 2024, Electricity infrastructure development to support a competitive and sustainable energy system (Dezvoltarea infrastructurii de energie electrică pentru sprijinirea unui sistem energetic competitiv și sustenabil), p. 18.]  [20:  https://www.acer.europa.eu/media/charts/PCIs-and-PMIs-monitoring-2025. ]  [21:  Raportul final se găsește aici: Technical support for RES policy development and implementation – simplification of permission and administrative procedures for RES installations (RES Simplify) [Asistență tehnică pentru elaborarea și punerea în aplicare a politicii în domeniul surselor regenerabile de energie – Simplificarea procedurilor de autorizare și administrative pentru instalațiile SRE („Simplificarea SRE”)] – Oficiul pentru Publicații al UE.]  [22:  Fraunhofer Institute for Systems and Innovation Research ISI, et al., Study on energy storage (Studiu privind stocarea energiei), 2023. ]  [23:  Informații colectate de organizațiile de încărcare a vehiculelor electrice, în special ChargeUp Europe, Ionity și Milence.] 

În 2022 și 2023, UE a luat măsuri notabile pentru a accelera autorizarea proiectelor privind energia din surse regenerabile și a proiectelor de infrastructură, de exemplu prin intermediul Regulamentului privind situațiile de urgență (aplicabil până în iunie 2025) și prin revizuirea Directivei privind energia din surse regenerabile. Cu toate acestea, întârzierile persistă, în special în ceea ce privește integrarea stațiilor de încărcare și de stocare a energiei de sine stătătoare. În plus, deși este necesară o evaluare de mediu pentru a asigura atât protecția biodiversității, cât și acceptarea socială a proiectelor, modalitățile de evaluare actuale nu reflectă cu adevărat specificitatea proiectelor cu impact minim asupra mediului și pot cauza întârzieri inutile. 
În acest context, pachetul privind rețeaua europeană, în coordonare cu cadrul de reglementare al UE privind protecția mediului, instituie un cadru la nivelul UE de simplificare și accelerare a procedurilor de autorizare pentru toate infrastructurile de rețea, proiectele privind energia din surse regenerabile, proiectele de stocare și stațiile de reîncărcare și consolidează și mai mult dispozițiile privind PIC/PIR. Decarbonizarea este prima acțiune care poate ajuta la protejarea naturii și la reducerea poluării atmosferice. Procedurile de autorizare raționalizate vizează cazurile în care, pe baza experienței vaste dobândite la punerea în aplicare a cadrului juridic actual, impactul asupra mediului este considerat redus; modificările propuse ajută la atingerea unui echilibru între protecția biodiversității și implementarea rapidă a unui sistem energetic curat. Obiectivul urmărit constă în limitarea procesului de autorizare, în funcție de tipul de proiect, la maximum doi ani în majoritatea cazurilor, cu un maximum de trei ani pentru proiectele cele mai complexe. 
[bookmark: _Hlk211194489][bookmark: _Hlk215516530]De asemenea, participarea publicului la planificarea proiectelor și la exploatare este esențială pentru consolidarea încrederii și îndeplinirea obiectivelor UE, reducând astfel la minimum provocările judiciare îndelungate[footnoteRef:24]. Pachetul privind rețeaua europeană prevede că beneficiile proiectelor privind energia din surse regenerabile de peste 10 MW trebuie să fie redistribuite și către populația locală, nu doar către comunitățile de energie. Această prevedere oferă totodată facilitatorilor independenți posibilitatea de a sprijini dialogul timpuriu și medierea, reducând și mai mult riscul de provocări judiciare și promovând dezvoltarea cooperativelor. Pentru a răspunde preocupărilor legate de acceptarea de către public, Comisia va oferi și un set de instrumente practice pentru includerea publicului în T1 2026, care va facilita schimbul de bune practici și consolidarea capacităților cu privire la modul de implicare a cetățenilor și a autorităților locale și modul de promovare a împărțirii beneficiilor aduse de proiectele privind energia din surse regenerabile[footnoteRef:25]. [24:  Se pot găsi exemple relevante de bune practici în SWD(2024) 124 final – Orientări pentru statele membre privind bunele practici de accelerare a procedurilor de autorizare a proiectelor în domeniul energiei din surse regenerabile și a proiectelor de infrastructură conexe.]  [25:  Cum ar fi Convenția primarilor, Pactul de angajament și inițiativa „Fast & Fair Renewables and Grids”. ] 

O a doua provocare provine din creșterea cererii de infrastructură energetică, care exercită o presiune semnificativă asupra lanțurilor de aprovizionare, a disponibilității forței de muncă și a competențelor, în timp ce blocajele de la nivelul producției restrâng din ce în ce mai mult posibilitățile de extindere și modernizare a sistemului nostru de energie electrică. Deși Europa este sediul unor producători majori de tehnologie de rețea, în unele segmente capacitatea de producție actuală este insuficientă pentru a satisface cererea[footnoteRef:26], iar sectorul trebuie să se extindă pentru a ține pasul.  [26:  De exemplu, prețurile și termenele de execuție pentru transformatoarele și cablurile noi aproape s-au dublat în 2025 comparativ cu perioada 2021-2022 [sursa: Building the future transmission grid – Strategies to navigate supply chain challenges (Construirea viitoarei rețele de transport – strategii pentru abordarea provocărilor din lanțul de aprovizionare); IEA, februarie 2025].] 

Astfel cum s-a subliniat în orientările privind racordările eficiente la rețea, vizibilitatea cererii este esențială pentru a ghida deciziile de investiții ale industriei. Pentru a ajuta în acest sens, Comisia va colabora cu entitatea OSD UE pentru a institui, până la Forumul privind infrastructura energetică din 2026, o platformă pentru planificarea rețelei de distribuție a UE, care va oferi vizibilitate la nivelul distribuției cu privire la planurile viitoare și la necesarul de producție aferent în toate statele membre. Comisia promovează în mod activ o serie de măsuri menite să atenueze presiunile asupra lanțului de aprovizionare, în special prin consolidarea demersului său, inițiat în cadrul acțiunii 13 din Planul de acțiune pentru rețele, de a raționaliza și a armoniza specificațiile tehnologice și cerințele tehnice comune și de a îmbunătăți interoperabilitatea sistemelor HVDC. Modernizarea cadrului european privind achizițiile publice, anunțată pentru anul viitor, va fi de asemenea esențială pentru promovarea în continuare a obiectivului de sprijinire a bazei noastre de producție, inclusiv a tehnologiilor pentru rețele care sunt „fabricate în Europa”.
În al treilea rând, este necesară mobilizarea investițiilor private pentru a asigura o extindere a rețelei la prețuri accesibile. Întrucât infrastructura de rețea este finanțată în mare parte prin tarife, realizarea investițiilor substanțiale necesare (1,2 mii de miliarde EUR până în 2040 pentru rețelele electrice, din care 730 de miliarde EUR numai pentru rețelele de distribuție și 240 de miliarde EUR pentru rețelele de hidrogen[footnoteRef:27]) reprezintă o provocare. Utilizarea cadrului actual ar putea duce la creșterea prețurilor pentru consumatori, ceea ce face să fie necesară o acțiune a UE în acest domeniu.  [27:  Artelys, LBST, Trinomics, Finesso, A. et al., Investment needs of European energy infrastructure to enable a decarbonised economy (Necesitățile de investiții ale infrastructurii energetice europene pentru a permite o economie decarbonizată), 2025. ] 

Este așadar necesar să asigurăm taxe de rețea adaptate exigențelor viitorului[footnoteRef:28], explorând modalități suplimentare de a finanța infrastructura acolo unde este necesar, inclusiv prin impunerea utilizării unei părți din veniturile din congestii pentru investiții în interconexiunile de pe lista PIC/PIR. În plus, pe măsură ce infrastructura energetică transfrontalieră devine mai integrată, tot mai multe proiecte aduc beneficii dincolo de teritoriile în care sunt construite. Având în vedere acest lucru, partajarea echitabilă și transparentă a costurilor este esențială pentru a evita sarcinile disproporționate asupra consumatorilor locali. Pentru a aborda acest aspect, pachetul privind rețeaua europeană urmărește să ofere mai multă transparență, certitudine și echitate în ceea ce privește modul în care sunt evaluate și partajate costurile și beneficiile, precum și să permită gruparea PIC sau a PIR pentru a facilita discuțiile privind partajarea costurilor. Gruparea proiectelor poate facilita și finanțarea, de exemplu prin crearea unor entități cu scop special, atrăgând astfel investiții suplimentare.  [28:  https://energy.ec.europa.eu/publications/communication-future-proof-network-charges-reduced-energy-system-costs_en. ] 

Europa își intensifică sprijinul financiar pentru infrastructura energetică. Actul legislativ recent adoptat privind evaluarea la jumătatea perioadei a politicii de coeziune permite autorităților naționale și regionale să realoce fondurile din perioada 2021-2027 către priorități-cheie, cum ar fi tranziția energetică[footnoteRef:29]. În plus, propunerea Comisiei pentru următorul cadru financiar multianual[footnoteRef:30] include un Mecanism pentru interconectarea Europei care a fost consolidat semnificativ. Totuși, nevoile noastre masive de investiții nu pot fi satisfăcute doar cu ajutorul finanțării din partea UE. Bugetul UE trebuie să capete un rol mai important în reducerea riscurilor investițiilor private și în deblocarea finanțării de către investitorii instituționali. Viitoarea strategie de investiții în domeniul energiei curate va propune acțiuni concrete pentru a atrage investiții din sectorul privat și a asigura un sprijin sporit din partea acestuia, inclusiv cu sprijinul BEI, un partener-cheie în accelerarea extinderii rețelei. [29:  Sprijinul ar putea fi direcționat către dezvoltarea interconexiunilor energetice transfrontaliere, extinderea surselor regenerabile de energie, cum ar fi energia solară și eoliană, instalarea infrastructurii de reîncărcare și modernizarea rețelelor de distribuție a energiei pentru a gestiona eficient fluctuațiile aprovizionării.]  [30:  În prezent, UE oferă sprijin substanțial prin intermediul Mecanismului pentru interconectarea Europei, al fondurilor europene de dezvoltare regională, al fondurilor de coeziune sau al planurilor de redresare și reziliență, printre altele. În conformitate cu propunerea Comisiei pentru următorul cadru financiar multianual, bugetul Mecanismului pentru interconectarea Europei - Energie (MIE-E) ar urma să crească semnificativ, de la 5,84 miliarde EUR în perioada 2021-2027 la 29,91 miliarde EUR în perioada 2028-2034. Fondul european pentru competitivitate va oferi un flux de finanțare consolidat (234,3 miliarde EUR), cu finanțare specifică (26,2 miliarde EUR) pentru extinderea și implementarea tehnologiilor de decarbonizare și de tranziție curată, inclusiv a infrastructurii. Planurile de parteneriat național și regional (865 de miliarde EUR) vor reuni investiții și reforme în domeniul energiei curate și vor sprijini punerea în aplicare a planurilor naționale privind energia și clima.] 

În ceea ce privește hidrogenul, dezvoltarea proiectelor este încă lentă din cauza bancabilității limitate și a riscurilor mari de-a lungul întregului lanț valoric. Pentru a remedia problema, Comisia va evalua și, după caz, va sprijini punerea în aplicare a unor posibile soluții, cum ar fi contractele pentru diferență sau coordonarea transfrontalieră a instrumentelor de reglementare, inclusiv în cadrul grupurilor regionale la nivel înalt, pentru a asigura progrese coordonate și a contribui la eliminarea deficitelor de finanțare. 
În al patrulea rând, consolidarea securității și a rezilienței infrastructurii noastre energetice este esențială în contextul geopolitic actual și având în vedere riscurile tot mai mari legate de climă. Incidentele recente din Marea Baltică, inclusiv deteriorarea conductelor Balticconnector și Estlink 2, evidențiază vulnerabilitățile activelor energetice transfrontaliere, iar evenimentele legate de climă și perturbările accidentale rămân riscuri semnificative pentru securitatea aprovizionării noastre.
Pentru a proteja independența energetică a UE, pachetul privind rețeaua europeană integrează de la bun început considerentele de securitate fizică și cibernetică în planificarea proiectelor transfrontaliere, promovând reziliența și securitatea noii infrastructuri de la stadiul conceperii, sporește transparența în ceea ce privește deținerea pentru a evita dependența de entități străine cu risc crescut și se asigură că îmbunătățirile aduse rezilienței și securității fizice și cibernetice a infrastructurii existente sunt eligibile pentru finanțare din partea MIE, prevenind în același timp suprapunerile cu alte tipuri de sprijin financiar din partea UE. În plus, pe baza Planului de acțiune privind securitatea cablurilor, Comisia își va continua activitatea prin intermediul centrelor regionale de cabluri și va consolida aplicarea setului de instrumente pentru securitatea cablurilor[footnoteRef:31]. [31:  Planul de acțiune al UE privind securitatea cablurilor, JOIN(2025) 9 final, eur-lex.europa.eu/legal-content/RO/TXT/PDF/?uri=CELEX:52025JC0009.] 


3. Opt priorități pentru magistrala energetică a Europei: inițiativa „Autostrăzi energetice” 

În discursul său privind starea Uniunii din 10 septembrie 2025, președinta von der Leyen a anunțat opt „autostrăzi energetice”. Pe baza PIC și PIR existente în cadrul TEN-E, precum și a proiectelor emblematice menționate în Planul de acțiune pentru energie la prețuri accesibile, autostrăzile energetice răspund celor mai urgente nevoi în materie de infrastructură energetică pentru care este nevoie de sprijin suplimentar special pe termen scurt și de un angajament privind implementarea pentru a elimina blocajele care frânează progresul[footnoteRef:32].  [32:  Regulamentul delegat privind a doua listă a proiectelor de interes comun și a proiectelor de interes reciproc a Uniunii și anexa la acesta – Energie.] 

Autostrăzile energetice vor spori securitatea energetică, vor reduce dependența de combustibilii fosili, vor integra mai multe surse regenerabile de energie în rețea, vor promova electrificarea, vor scădea prețul energiei, vor accelera punerea în aplicare a REPowerEU și vor ajuta statele membre să se adapteze la eliminarea treptată a importurilor de combustibili fosili din Rusia. Multe dintre autostrăzile energetice dețin statutul de PIC sau PIR în cea de a doua listă a proiectelor de interes comun și a proiectelor de interes reciproc a Uniunii, publicată la 1 decembrie 2025, care cuprinde 235 de proiecte transfrontaliere de infrastructură energetică din cadrul UE și cu parteneri din țări terțe, cum ar fi Celtic Interconnector, Black Sea Interconnection Cable, Estlink 3. În temeiul cadrului TEN-E, toate PIC și PIR de pe lista Uniunii beneficiază de mai multe avantaje, printre care statut prioritar și proceduri raționalizate de autorizare, precum și eligibilitate pentru solicitarea de asistență financiară în cadrul Mecanismului pentru interconectarea Europei.

Figura 1: Harta celor opt autostrăzi energetice 
1. Pyrenean crossing 1 și Pyrenean crossing 2 [O mai bună integrare a Peninsulei Iberice cu Franța prin interconexiuni electrice peste Pirinei]
2. Great Sea Interconnector [Conectarea Ciprului cu Europa continentală pentru a nu mai fi izolat din punct de vedere al energiei electrice]
3. Harmony Link [Consolidarea conexiunilor electrice cu statele baltice]
4. Flux inversat prin gazoductul transbalcanic (TBP) [Îmbunătățirea aprovizionării cu energie în regiunea Balcanilor și în statele vecine din est]
5. Bornholm Energy Island [Transformarea Mării Baltice într-un nod de interconectare offshore]
6. Îmbunătățirea stabilității prețurilor și a securității energetice în Europa de Sud-Est
7. Coridorul SoutH2 [Coridorul sudic al hidrogenului]
8. Coridorul sud-vestic al hidrogenului, din Portugalia în Germania

Comisia și-a asumat angajamentul de a accelera imediat autostrăzile energetice printr-o coordonare politică mai strânsă, bazându-se pe activitatea grupurilor regionale la nivel înalt, mobilizând sprijinul coordonatorilor europeni dacă va fi cazul și colaborând îndeaproape cu grupul operativ pentru uniunea energetică, extinzându-și eforturile dincolo de statele membre ale UE atunci când va fi necesar. Fiecare proiect va avea prioritate la nivelul UE, iar Comisia va sprijini statele membre pentru a le acorda aceeași prioritate la nivel național. 
[bookmark: _Hlk215650741]Pentru a asigura o cooperare transfrontalieră reală în materie de autorizare, Comisia va pune accentul pe proiectele de interconexiuni prioritare identificate, consolidând sprijinul pe care îl acordă statelor membre în efortul de identificare a unor proceduri comune pentru un proces de autorizare eficace și eficient, cu sprijinul unui coordonator european dacă va fi cazul. Pe baza acestei experiențe de coordonare mai strânsă a procedurilor de acordare a autorizațiilor, Comisia poate analiza oportunitatea unor acțiuni suplimentare. În plus, pentru a consolida capacitatea administrativă a autorităților responsabile cu acordarea autorizațiilor și digitalizarea procedurilor de autorizare pentru energia din surse regenerabile, Comisia va oferi sprijin statelor membre prin acțiuni specifice, care vor completa cadrul de reglementare în materie de autorizare. Comisia va realiza acest lucru, printre altele, prin mobilizarea unor instrumente precum Instrumentul de sprijin tehnic și prin explorarea creării unui mecanism-pilot de autorizare pe baza mecanismelor de consiliere existente, cu scopul de a consolida și mai mult capacitățile și de a îmbunătăți accesul la finanțare pentru investiții și reforme în materie de autorizare. De asemenea, Comisia va promova schimbul de cunoștințe cu privire la posibilitățile de finanțare și dezvoltarea de noi platforme digitale pentru autorizare prin intermediul grupului de experți privind autorizarea.
Unele proiecte sunt deja recunoscute ca proiecte importante de interes european comun (PIIEC), calitate care aduce beneficii suplimentare în ceea ce privește finanțarea și coordonarea. De asemenea, autostrăzile Pyrenean crossing 1 și Pyrenean crossing 2, coridorul sud-vestic al hidrogenului și autostrada Europei de Sud-Est vor fi desemnate drept proiecte-pilot în cadrul Instrumentului de coordonare a competitivității, astfel încât să poată beneficia de abordarea la nivelul întregii administrații pe care o oferă instrumentul și de capacitatea sa specifică de a soluționa probleme orizontale. Acțiunile prioritare care vor fi stabilite în cadrul ICC vor fi realizate în coordonare cu eforturile grupurilor la nivel înalt sau a forurilor corespunzătoare și vor reflecta nevoile fiecărei autostrăzi în parte, de exemplu prin îmbunătățirea flexibilității sistemului energetic, prin remedierea problemelor legate de lanțul de aprovizionare sau prin eliminarea dificultăților de finanțare.
În plus, în cadrul TEN-E au fost alocați recent coordonatori europeni ai autostrăzilor din regiunea baltică și a Europei Centrale și de Sud-Est[footnoteRef:33], cu scopul de a facilita implementarea la timp a proiectelor prin promovarea dialogului transfrontalier, sprijinirea autorizării și a finanțării, asigurarea de sprijin pentru statele membre și raportarea cu privire la progrese și la obstacole. De asemenea, Comisia va consolida structurile existente și va asigura resurse specifice pentru a pune un accent sporit și continuu pe realizarea celor opt autostrăzi energetice, în strânsă cooperare cu coordonatorii europeni atunci când va fi cazul. [33:  Un nou coordonator european desemnat să supravegheze finalizarea proiectului energetic de sincronizare în zona baltică – Comisia Europeană.
Numirea unui nou coordonator european pentru interconectivitatea energetică în Europa Centrală și de Sud-Est.] 

Comisia va colabora în mod activ cu toate statele membre în cauză, utilizând pe deplin setul de instrumente de mai sus pentru a asigura realizarea cu succes a autostrăzilor energetice. Consiliul European va fi informat periodic cu privire la progresele înregistrate, pentru a se asigura pe de o parte angajamentul politic, iar pe de altă parte transparența și responsabilitatea.



Anexă: alte acțiuni specifice pe termen scurt pentru fiecare autostradă energetică
Pe lângă sprijinul orizontal prezentat mai sus, Comisia va realiza acțiuni specifice pe termen scurt pentru depășirea provocărilor specifice ale fiecăreia dintre autostrăzi, astfel încât să asigure că se pot obține progrese și rezultate concrete în următoarele 6-9 luni. 
1. Pyrenean crossing 1 și Pyrenean crossing 2 [Interconexiuni electrice peste Pirinei în vederea unei mai bune integrări a Peninsulei Iberice]
Peninsula Iberică rămâne insuficient conectată la restul pieței energetice a UE, capacitatea transfrontalieră actuală dintre Franța și Spania fiind limitată la 2,5 GW. Acest lucru îngreunează integrarea pieței, determină diferențe persistente de preț și restrânge posibilitățile de integrare a surselor regenerabile de energie. Pe lângă proiectul de interconectare din Golful Biscaya, aflat în construcție, obiectivul acestor două proiecte suplimentare din Pirinei este de a crește capacitatea totală de interconexiune la 8 GW până în 2040, de a consolida reziliența sistemului și de a reduce restricționarea energiei din surse regenerabile. Cele două proiecte de interconectare din Pirinei au fost reconfirmate în actuala listă PIC/PIR ca proiecte prioritare menite să elimine acest blocaj. În mai 2025, proiectul Navarra (ES)-Landes (FR) a primit un grant în sumă de 11,1 milioane EUR prin Mecanismul pentru interconectarea Europei (MIE) pentru studii pregătitoare. În pofida importanței strategice a proiectelor, progresele au fost relativ lente, fiind necesare eforturi suplimentare de consolidare internă și de clarificare a abordării în materie de finanțare.
Acțiuni pe termen scurt: Comisia va depune eforturi pentru a facilita o declarație politică comună în cadrul următoarei reuniuni ministeriale a grupului la nivel înalt pentru Europa de Sud-Vest (T1 2026), cu obiectivul de a confirma începerea implementării a cel puțin unuia dintre proiecte și de a aborda consolidările necesare ale rețelei interne. 
2. Great Sea Interconnector [Interconectarea electrică a Ciprului cu Europa continentală pentru a pune capăt izolării energetice]
Cipru este ultimul stat membru al UE care nu este conectat la rețeaua electrică europeană[footnoteRef:34], ceea ce limitează integrarea sa pe piața internă a energiei și restrânge posibilitățile de integrare a surselor regenerabile de energie. Great Sea Interconnector, interconexiunea planificată între Grecia și Cipru, va reduce acest decalaj, punând capăt izolării Ciprului din punct de vedere al energiei electrice, sprijinind decarbonizarea acestei țări și consolidând reziliența sistemului energetic european. De asemenea, aceasta va facilita o mai bună integrare a energiei din surse regenerabile în regiunea mediteraneeană extinsă. [34:  Irlanda va fi conectată direct la rețeaua de energie electrică a UE prin intermediul proiectului Celtic Interconnector, aflat în curs de implementare între Irlanda și Franța.] 

Proiectul, reconfirmat în actuala listă de PIC/PIR, va fi cel mai lung cablu de energie submarin din lume, având o lungime de aproape 900 km. A fost finanțat prin granturi MIE, din care 2,3 milioane EUR pentru studii de fezabilitate și 658 de milioane EUR pentru lucrările de construire a secțiunii dintre Grecia și Cipru. În mai 2025 au fost finalizate lucrările aferente cablului submarin care leagă Grecia continentală de Creta, un pas esențial către interconectarea deplină.
Progresele înregistrate în cadrul proiectului au fost îngreunate de un context geopolitic complex, cu potențiale implicații pentru termene și costuri. Valoarea strategică a acestei interconexiuni evidențiază importanța unei coordonări strânse între statele membre pentru a aborda aceste provocări și a asigura finalizarea proiectului.
Acțiuni pe termen scurt: Comisia va continua să acorde un sprijin politic și tehnic puternic proiectului cu cea mai mare importanță strategică, în strânsă cooperare cu viitoarea președinție cipriotă a Consiliului din 2026, de exemplu prin evenimente specifice și prin discuții la nivel înalt, precum și printr-un angajament suplimentar privind abordarea aspectelor geopolitice. 
3. Harmony Link [Consolidarea interconectării electrice a statelor baltice pentru a spori beneficiile independenței lor față de Rusia din perspectiva securității]
La 9 februarie 2025, cele trei state baltice și-au sincronizat cu succes sistemele de furnizare a energiei electrice cu Europa continentală, o realizare majoră pentru securitatea energetică europeană. O investiție esențială încă nerealizată în cadrul PIC privind sincronizarea cu statele baltice este interconexiunea Harmony Link dintre Lituania și Polonia, a cărei finalizare va însemna integrarea deplină a piețelor de energie electrică ale statelor baltice. Recenta desemnare a unui coordonator european pentru finalizarea acestui proiect ar trebui să ajute la realizarea sa rapidă. 
Odată finalizat, Harmony Link va îmbunătăți integrarea pieței, făcând posibil comerțul cu energie electrică prin Polonia și încurajând concurența, ceea ce poate duce la scăderea prețurilor pentru consumatorii și întreprinderile din regiune. Totodată, va fi facilitată integrarea energiei din surse regenerabile. De asemenea, Harmony Link va consolida semnificativ securitatea energetică în statele baltice. În prezent, interconexiunea LitPol Link este singura conexiune dintre statele baltice și Europa continentală, iar întreruperea ar avea consecințe grave pentru sistemul energetic al statelor baltice. 
Acțiuni pe termen scurt: Comisia va sprijini implementarea la timp a acestui proiect printr-o cooperare regională consolidată și va face un bilanț la nivel ministerial în cadrul următoarei reuniuni la nivel înalt a BEMIP din 2026, ca urmare a semnării memorandumului de înțelegere BEMIP actualizat de anul trecut; de asemenea, se va asigura că adoptarea noului plan de acțiune al grupului la nivel înalt pentru BEMIP acordă prioritate realizării acestei autostrăzi.
4. Fluxul inversat prin gazoductul transbalcanic (TBP) [Reziliența aprovizionării cu energie în regiunea Balcanilor și în vecinătatea estică]
Fluxul inversat prin gazoductul transbalcanic (TBP) nu este un proiect de extindere a capacității, ci un efort coordonat în regiunea Europei Centrale și regiunea Europei de Sud-Est menit să permită utilizarea la maximum a capacității existente de transport al gazelor naturale în sens invers, de la sud la nord. Această funcționalitate este esențială pentru diversificarea aprovizionării cu gaze naturale în Europa de Sud-Est și pentru oprirea importurilor din Rusia.
Cu o capacitate de transport semnificativă, TBP poate juca un rol central în diversificarea regională și în realizarea obiectivelor REPowerEU. Acest potențial va crește și mai mult începând din 2027, când se estimează că vor deveni disponibile gazele din zăcământul Neptun Deep aflat în România. Exploatarea completă a TBP pe direcția sud-nord, combinată cu diversificarea surselor, ar urma să stimuleze intensificarea comerțului, creșterea concurenței și a lichidității pieței în regiune, fără a fi necesară o nouă infrastructură costisitoare.
În pofida acestui potențial, obstacolele actuale legate de reglementare și de piață existente în mai multe state membre aflate de-a lungul conductei reprezintă piedici în calea utilizării și a viabilității comerciale a TBP. Recenta numire a unui coordonator european pentru regiunea CESEC va consolida sprijinul UE pentru eliminarea acestor bariere.
Acțiuni pe termen scurt: Comisia urmează să intensifice coordonarea în cadrul grupului la nivel înalt pentru CESEC cu toate țările vizate, inclusiv cu Moldova și Ucraina, urmărind creșterea atractivității comerciale a conductei cât mai curând posibil și asigurând în același timp respectarea pe termen lung a acquis-ului UE în domeniul energetic. În acest context, Comisia va sprijini în continuare activitatea grupului la nivel înalt pentru CESEC de armonizare a calității gazelor și de eliminare a obstacolelor care împiedică utilizarea la maximum a gazoductului transbalcanic.
5. Bornholm Energy Island [Transformarea Mării Baltice într-un nod de interconectare offshore]
Proiectul Bornholm Energy Island (BEI), primul de acest fel, este un proiect offshore hibrid situat în sud-vestul insulei Bornholm, în zona economică exclusivă a Danemarcei. Proiectul este planificat ca un viitor nod energetic, având potențialul de a se extinde și de a se racorda la mai multe interconexiuni cu alte țări. Este reconfirmat în cea de a doua listă PIC/PIR și a primit un grant MIE pentru lucrări (645,2 milioane EUR) în septembrie 2025. BEI este un model pentru viitoarele inițiative offshore ale UE, deoarece va crește integrarea pieței, va spori securitatea aprovizionării la nivelul UE și va aduce beneficii Danemarcei, Germaniei și statelor membre din afara regiunii. Prin conectarea producției offshore la rețelele naționale ale Danemarcei și Germaniei, energia eoliană offshore se transformă dintr-o resursă națională într-un activ european comun pentru extinderea electrificării, consolidând reziliența noastră colectivă și independența noastră energetică. Rămân de soluționat provocarea semnării unui acord între Danemarca și Germania cu privire la modul de partajare a costurilor suplimentare de sprijinire a parcului eolian offshore din Danemarca și cea a finalizării cadrului de reglementare din Danemarca, în special în ceea ce privește răspunderea transfrontalieră.
Acțiuni pe termen scurt: În urma semnării la Copenhaga, la 4 septembrie 2025, a acordului de grant MIE în valoare de 645 de milioane EUR pentru oferirea de sprijin părții daneze a proiectului Bornholm Energy Island (BEI), destinat construirii a două noi stații de conversie și instalării unui sistem de cabluri submarine, Comisia va continua să ofere sprijin Danemarcei și Germaniei în vederea ajungerii la un acord politic privind partajarea costurilor aferente producției offshore în apele daneze, precum și în vederea finalizării cadrului de reglementare privind răspunderea transfrontalieră a celor două țări. În plus, Comisia va continua să sprijine lucrările privind interoperabilitatea rețelelor offshore, pentru a se asigura că BEI se va putea transforma în viitor într-un adevărat centru offshore pentru regiunea baltică.
6. Îmbunătățirea stabilității prețurilor și a securității energetice în Europa de Sud-Est, inclusiv prin stocare

Regiunea Europei de Sud-Est are de suferit de pe urma diferențelor structurale mari între prețuri, evidențiate de creșterile bruște ale prețurilor din 2024, care au cauzat disparități medii ale prețurilor de peste 10 EUR/MWh între țările respective.
Autostrada energetică formată din interconexiunile electrice ale Europei de Sud-Est reprezintă o soluție la lacunele critice în materie de infrastructură a energiei electrice din regiune, urmărind să îmbunătățească stabilitatea prețurilor, să sporească securitatea aprovizionării și să promoveze integrarea piețelor regionale. Aceasta presupune o mai bună utilizare a interconexiunilor existente și abordarea nevoilor transfrontaliere viitoare pentru a elimina disparitățile actuale de la nivelul prețurilor. Potrivit evaluării ENTSO-E din 2024 privind nevoile sistemului conform TYNDP, sunt necesare consolidări ale infrastructurii la majoritatea frontierelor din regiune. Implementarea rapidă a proiectelor existente de interes comun și a proiectelor prioritare privind infrastructura de energie electrică ale Grupului la nivel înalt pentru conectivitatea energetică în Europa Centrală și de Sud-Est (CESEC) va fi esențială pentru satisfacerea acestor nevoi. Accelerarea stocării în regiune va îmbunătăți totodată și flexibilitatea sistemului.
Acțiuni pe termen scurt: Coordonarea puternică și sprijinul oferit de grupul la nivel înalt pentru CESEC, împreună cu coordonatorul CESEC, vor fi esențiale pentru accelerarea progreselor. Pentru a menține dinamica și a sprijini punerea în aplicare, Comisia se va asigura că anul viitor vor avea loc discuții specifice de nivel înalt la toate nivelurile. 
7. Coridorul SoutH2 [Coridorul sudic al hidrogenului (Tunisia, Italia, Austria și Germania)]

Coridorul sudic al hidrogenului va fi esențial pentru promovarea unei tranziții energetice juste și durabile în întreaga regiune mediteraneeană, în special în Africa de Nord, permițând în același timp decarbonizarea nodurilor industriale aflate de-a lungul traseului. Coridorul oferă un potențial semnificativ de extindere a producției de hidrogen din surse regenerabile, a infrastructurii și a piețelor de achiziție, de promovare a integrării piețelor și de instituire a unui cadru de reglementare și de investiții favorabil, aliniat la Strategia UE pentru hidrogen și la cadrul de reglementare aferent. 
Acest coridor cuprinde patru proiecte de interes comun (PIC), dintre care unele au beneficiat deja de granturi MIE pentru studii, și [un proiect de interes reciproc cu Tunisia], toate reconfirmate în cea de a doua listă PIC/PIR. În viitor, având în vedere că dezvoltarea pieței hidrogenului se află încă într-o etapă incipientă, vor fi necesare activități conceptuale suplimentare, în special pentru a reduce și mai mult riscurile investițiilor aferente, menținând în același timp un parteneriat reciproc avantajos cu Africa de Nord.
Acțiuni pe termen scurt: Pe termen scurt, Comisia va consolida eforturile de coordonare și de punere în aplicare ale Secretariatului SoutH2, sub conducerea comună a DG MENA și a DG ENER. Totodată, vor fi intensificate dialogurile regionale prin reuniuni ale Grupului de lucru comun trilateral al UE pentru coridorul sudic al hidrogenului (Italia, Austria și Germania) și ale Grupului pentalateral (Algeria, Tunisia, Italia, Austria și Germania) la începutul anului 2026, menite să promoveze inițiativa. Inițiativa emblematică privind cooperarea transmediteraneeană în domeniul energiei din surse regenerabile și al tehnologiilor curate (T-MED), lansată în cadrul Pactului pentru Mediterana[footnoteRef:35], va contribui de asemenea la realizarea acestei autostrăzi energetice. [35:  Comunicare comună privind Pactul pentru Mediterana – Orientul Mijlociu, Africa de Nord și Golf.] 

8. Coridorul sud-vestic al hidrogenului, din Portugalia în Germania

Coridorul sud-vestic al hidrogenului va transporta hidrogenul decarbonizat de la locurile de producție din Europa de Sud-Est la centrele de cerere industrială, accelerând decarbonizarea sectoarelor greu de decarbonizat și făcând posibilă integrarea eficientă a energiei din surse regenerabile. Inițiativa cuprinde proiecte-cheie de interes comun între Portugalia, Spania și Franța, precum și conexiuni interne care se extind către Germania. Împreună, aceste proiecte urmăresc să furnizeze până la 2 milioane de tone de hidrogen din surse regenerabile anual până în 2030, consolidând flexibilitatea și securitatea energetică în întreaga regiune.
Progresele au fost însă limitate și încă persistă o serie de provocări, printre care utilizarea insuficientă, întârzierile în punerea în aplicare normativă, dificultățile în asigurarea finanțării și în coordonarea măsurilor de reducere a riscurilor de-a lungul coridorului, precum și prioritățile strategice ale diferitelor state membre în ceea ce privește distribuirea beneficiilor coridorului către toți participanții.
Acțiuni pe termen scurt: În vederea accelerării progreselor, sunt necesare o coordonare strânsă și un sprijin politic reînnoit prin intermediul Grupului la nivel înalt pentru Europa de Sud-Vest. Viitoarea reuniune ministerială a Grupului la nivel înalt pentru Europa de Sud-Vest, care va avea loc în T1 2026, va contribui la intensificarea eforturilor și va facilita schimburile între statele membre cu privire la principalele aspecte tehnice, financiare și legate de reducerea riscurilor aferente realizării coridorului. 

